
Sissejuhatus

Arengukava koostamise lähtekohad
Arengukavas on määratletud kokkuleppelised arengusihid ja eesmärgid aastateks 2011 - 2013, et tagada kooli järjepidev areng.
Käesolevas arengukavas kajastuvad tulenevalt kooli strateegilisest planeerimisest kooliarenduse põhisuunad ning eesmärgid ja nende saavutamiseks vajalikud meetmed, mille elluviimist korraldab direktor.

Arengukava koostamisel oleme arvestanud sise- ja väliskeskkonna muutujaid ning oleme lähtunud põhikooli- ja gümnaasiumiseadusest ning selle alusel antud määrustest, üldharidussüsteemi arengukavast aastateks 2007 - 2013, hariduse ja koolituse alal üleeuroopalises raamistikus esitatud strateegilistest eesmärkidest aastaks 2020. Seoses eestikeelsele õppele üleminekuga  gümnaasiumiastmel oleme arengukava koostamisel juhindunud põhikooli ja gümnaasiumi riiklikust õppekavast.

Arengukava tegevuskava koostamisel oleme lähtunud sisehindamise tulemusena välja selgitatud kooli tegevuse parendusvaldkondadest, mis leiti analüüsides õppe- ja kasvatustegevust ja juhtimist ning hinnates nende tulemuslikkust. Tegevuskava koostamisel toetusime sisehindamise tulemusena leitud tugevustele kooli tegevuses ning järgisime, et järgmiseks kolmeks aastaks kavandatavad tegevused toetaksid kehtivat õiguslikku regulatsiooni. Kooli arengu planeerimisel lähtusime põhimõttest - kool kui ühtne tervik ja kool kui üks osa terviklikus Eesti üldhariduses.
Arengukava on koostatud nii, et see tagaks kooli tegevuses jätkusuutliku tasakaalustatud arengu, aitaks tulla toime kooli ees seisvate strateegiliste muutustega ning tagaks kooli senisest parema toimimise ja õppekvaliteedi paranemise. 
Kooli järjepidev areng tagatakse eesmärkide saavutamise, saavutamise teede ja olukorra hindamiseks mõõdikute määratlemise kaudu arengukava tegevuskavas. Arengukava tegevuskavas esitatud eesmärkide tulemuslikkuse mõõtmiseks on sõnastatud mõõdikud ehk indikaatorid, mille kaudu iseloomustatakse, hinnatakse ja analüüsitakse saavutatud tulemusi arvestades sise- ja väliskeskkonna tegureid.

Arengukava on aluseks üldtööplaanile, milles esitatakse arengukavas olevate eesmärkide realiseerumine läbi konkreetsete tegevuste ja nende tegevuste rakendamise. Üldtööplaanis kavandatakse üheks õppeaastaks detailsemad tegevused meetmete saavutamiseks, sõnastatakse mõõdetavad tulemused, esitatakse tegevuste tähtajad ja tegevuste saavutamise eest vastutavad isikud.
Arengukavast lähtutakse kooli õppekava koostamisel, pidades silmas piirkonna vajadusi, kooli töötajate, vanemate ja õpilaste soove ning vaimseid ja materiaalseid ressursse.

Arengukava elluviimine tugineb kooli liikmeskonna initsiatiivil, saavutustahtel ning muutustega kohanemisvõimel, mistõttu arengukava ei esita mitte niivõrd fikseeritud eesmärkide saavutamiseks sõnastatud tegevuste loetelu ajaperioodiks 2011 - 2013, vaid pigem koostamise ajal koostajatel olnud ettekujutust kooli strateegilistest eesmärkidest, tegevustest ja arengusuundadest järgnevaks kolmeks aastaks. Arengukava tuleb vaadelda muutuva õigusruumi kontekstis ja arvestades, et tulevikus toimuvad muudatused majanduskeskkonnas ja õiguslikus regulatsioonis võivad mõjutada ja muuta meie prioriteete eesmärkide ja tegevuste osas.
Arengukava loob ettekujutuse sellest, kuhu kooliorganisatsiooni liikmed tahavad oma arengus pürgida. Arengukavas ei ole kavandatud õpilaste ja vanemate arengut, kuna selleks puudub koolil volitusnorm. Arengukava väljendab seda, millisena näevad kooliorganisatsiooni liikmed enda kooli kolme aasta pärast ning milliseid eesmärke nad soovivad saavutada selleks, et tagada senisest toimivam õppe- ja kasvatusprotsess. Arengukava on koostatud põhimõttel, et arengut kavandatakse endale. Arengukavas esitatud eesmärkide saavutamise kohustus on ainult kooli töötajatel ning eesmärkide saavutamist toetab hoolekogu.
Arengukava koostamise protsess
Arengukava koostamiseks moodustati direktori poolt algatusrühm ja töörühmad, kelle ülesandeks oli korraldada arengukava terviku koostamine algusest lõpuni kindlaks määratud tähtajaga. Koostamise protsessi juhtis direktor. Arengukava koostamisse olid kaasatud õpilaste, vanemate, vilistlaste ja kooli toetavate organisatsioonide esindajad nende esindajate kaudu, kõik kooli pedagoogid ja teised koolis töötavad isikud.
Arengukava koostamisele eelnes sisehindamine. Sisehindamise kaudu selgusid parendamist vajavad valdkonnad. Töörühmad analüüsisid parendamist vajavaid asjaolusid kasutades erinevaid meetodeid. Põhjus-tagajärg seoste leidmise meetod võimaldas määratleda töörühmades põhjuslikud parendamist vajavad valdkonnad ning sõnastada prioriteetsed eesmärgid ja seada sihid järgnevaks kolmeks aastaks. Parima lahenduse leidmise meetodi abil leiti töörühmades prioriteetse eesmärgi saavutamiseks peamised tegevused järgnevaks kolmeks aastaks, mis oleksid rakendatavad olemasolevate inimestega, kaasaksid erinevaid huvigruppe, oleksid teostatavad kindlaks tähtajaks, eeldaksid minimaalselt täiendavaid rahalisi kulutusi ja tagaksid kooli jätkusuutliku arengu.
Arengukava sisulisele koostamisele järgnes algatusgrupi poolt arengukava vormistamine ja esitlemine kooliperele, toimus arengukava avalik arutelu.
Arengukava koostamisel oli oluliseks asjaolu, et arengukava koostamisse olid kaasatud kõik asjassepuutuvad huvipooled, eelkõige need, kes arengukava ellu viivad. Huvipoolte kaasamine tagas avatud diskussiooni kooli tuleviku visioonist ja ühetaolise arusaama kujunemise kavandatavast. Arengukava koostamise etapis said erinevad kooliga seotud isikud võimaluse analüüsida kooli tänast olukorda tuginedes sisehindamisele ja sõnastada mõõdetavaid eesmärke järgnevaks arenguperioodiks.

Kooliarenduse valdkonnad ja seire

Arengukavas luuakse kooli tasandil visioon aastani 2013 ja kavandatakse arenguetapid kolmeks aastaks. Arenguetapid on väljendatud tegevustena. Arengukava annab suunised jätkusuutliku arengu saavutamiseks viies tegevusvaldkonnas. Tegevusvaldkonnad on kooli põhifunktsioonide kogum, mille lõikes seatakse strateegilised eesmärgid. Kooli tegevusvaldkonnad hõlmavad kokkuvõetult kogu kooli tegevust. Eristame viit tegevusvaldkonda: eestvedamine ja juhtimine, personalijuhtimine, koostöö huvigruppidega, ressursside juhtimine ning õppe- ja kasvatusprotsess. Nendele viiele eesmärkide teostamist hõlbustavatele ning protsesse arendavatele omavahel seotud tegevusvaldkondadele rajaneb käesolev arengukava. Viiest tegevusvaldkonnast lähtumine arengukava tegevuskava ülesehitamisel on kooli juhtkonna strateegiline otsus. See otsus kinnitab suhet mõjusa juhtimise ning jätkusuutliku arengu tagamise vahel. Järjekindel, süsteemne lähenemine, tuginedes viiele tegevusvaldkonnale, sisehindamisel, arengukavas, üldtööplaanis ja õppeaasta analüütilises kokkuvõttes soodustab strateegilise juhtimise kaudu eesmärkide saavutamist.

Tegemist ei ole sõltumatute tegevusvaldkondadega ja nende valdkondade iseseisva arengu kavandamisega, vaid arengu kavandamine valdkondade kaudu võimaldab lõimida kaks olulist kooli põhitegevust - õppe- ja kasvatustegevus ning seda toetavad tegevused. Kooli kui organisatsiooni tegevusvaldkondade kogumi tulemus on põhi- ja gümnaasiumihariduse omandamise võimaldamine. Õppe- ja kasvatustegevuse ja juhtimise tulemuslikkus saavutatakse ressursside mõjusa juhtimise ning kooliorganisatsiooni üldiste väärtuste ja heaolu parandamiseks kohaldatavate protsesside elluviimise kaudu. 
Igal aastal ajakohastatakse olemasolevat tegevuskava vastavalt toimunud muutustele välis- ja koolikeskkonnas ja õppeaasta analüütilise kokkuvõtte tulemuste põhjal, millega tagatakse strateegilises planeerimises pidev arengukava ajakohastamine. Iga õppeaasta lõpul hinnatakse saavutatud tulemusi ja fikseeritakse saavutatu, kusjuures hinnang antakse augusti viimasel õppenõukogul. Tulemuste analüüsi põhjal võetakse vastu otsused arengukava ajakohastamiseks. Ajakohastatud tegevuskava peab adekvaatselt kajastama eesmärkide täitmist ja meetmete elluviimist mõjutavaid protsesse.
Arengukava koostamise aluseks olnud lähenemisviis ja metodoloogia

Strateegiline juhtimine koolis põhineb alates 2010. aastast protsessikesksel lähenemisviisil ning Planeeri – Tee – Kontrolli – Parenda metodoloogial. Planeerimine kajastub arengukavas, tegemine üldtööplaanis, kontrollimine õppeaasta analüütilises kokkuvõttes, parendamine sisehindamise aruandes. Sisehindamine on omakorda sisendiks arengukavale. Käesolev arengukava on üks osa protsessikesksest lähenemisviisist ja Planeeri – Tee – Kontrolli – Parenda metodoloogiast.

Valitud Planeeri – Tee – Kontrolli – Parenda metodoloogia võimaldab hinnata koolile seatud nõudmisi, planeerida tegevusi, eraldada asjakohaseid ressursse, ellu rakendada pideva parendamise tegevusi ning mõõta mõjususe määramise eesmärgil tulemusi. Nimetatud metodoloogia võimaldas jõuda põhjendatud otsusteni, mis on arengukavas väljendatud prioriteetsete eesmärkidena ja määratletud arengustrateegiatega. 
Hüved, mida soovime käesoleva arengukava elluviimisel saavutada on järgmised: senisest suurem konkurentsivõime, otsuste langetamise suurenenud mõjusus, kooli tegevusnäitajate paranemine, olemasolevate ressursside optimaalsem kasutamine, töötajate suurem vastutusvõime, intellektuaalse kapitali suurenemine, optimeeritud, mõjusad ja tõhusad protsessid, suhtlemisahela paranenud toimivus, usaldusväärsus, jätkusuutlik areng, huvigruppide lojaalsus ja ühtse koolipere tunde tekkimine, õpimotivatsiooniga õpilaskond,  õpilaskonna paranenud õppeedukus, õpinguid jätkavate gümnaasiumi lõpetajate suurem osakaal, teadlikult nõudlikud vanemad ja nende tihedam koostöö kooliga.

Õppeasutust mõjutavad peamised tegurid lähiajal

Oluliseks väliskeskkonna teguriks, mis mõjutab õppeasutuse tegevust, on:

· 1. septembril 2010. aastal kehtima hakkavad põhikooli riiklik õppekava ja gümnaasiumi riiklik õppekava. Üleminek uutele riiklikele õppekavadele lõppeb 2013. aastal.

· Uue põhikooli- ja gümnaasiumiseaduse menetlemine riigikogus. Seaduse vastuvõtmine toob kaasa koolisisesed muudatused ja mõjutab õppeasutuse tegevust.

· Gümnaasiumiastmesse astuvate õpilaste arvu vähenemine Narva linnas.
· Sotsiaalne ja majanduslik olukord ning erivajadustega õpilaste osakaalu suurenemine, mis toob kaasa senisest suurema vajaduse toetada kõigi kooli vastu võetud õpilaste arengut ja kindlustada neile normaalne kasvukeskkond õpiväljundite saavutamiseks, luues tõhusa koolisisese tugivõrgustiku ja õpinõustamise süsteemi, toetamaks nii õpilasi kui ka nende vanemaid, et nad saaksid lapse arengut asjatundlikult toetada.

· Tehnoloogia kiire areng, mis eeldab asjakohaste õppemeetodite kasutamist, üha enam panustamist e-õppe kasutamise võimaluste suurendamisele igapäevases koolitöös, õppe paindlikkuse suurendamist, paremate tingimuste loomist erivajaduste ja koolist eemal olevate õpilastega, õpiku ja töövihiku rolli ümbermõtestamist.

Oluliseks sisekeskkonna teguriks, mis mõjutab õppeasutuse tegevust, on:

· Kooli töötajate tegeliku keeleoskuse vastavusse viimine riiklikult kehtestatud nõuetega. Keeleoskuse omandamisele keskendumine on iga töötaja jaoks sedavõrd pingutust nõudev ja olulise prioriteetsusega asjaolu, millega kaasneb vajadus teha täiendavaid pingutusi ja tegevusi kooli juhtkonna tasandil, et ühildada üksikisiku isikliku tasandi prioriteetne eesmärk kooli tasandi strateegiliste eesmärkidega.

· Säästev hoiak, mis eeldab üleminekut koolisisesele paberivabale asjaajamisele.

Kooli hetkeolukorra analüüsi tulemused ja kooliarenduse põhisuunad
Eestvedamine ja juhtimine

Reageerimine probleemsetele olukordadele õpilaste ja vanemate kaasamise kaudu
Kaebuste ja vaiete menetlemise teema on muutunud viimasel ajal aktuaalseks, sest sidusgruppide nõudlikkus ja teadlikkus oma õigustest on suurenenud. Seetõttu on suurenenud ka kaebuste ja vaiete arv. Praktikas on esinenud juhtumeid, mis on näidanud, et avalikkuseni ja meediasse jõudnud negatiivset mainet tekitavad probleemid on põhjustatud ebapädevast vaiete ja kaebuste menetlemisest. Järgneva kolme aasta jooksul soovime tagada vaiete ja kaebuste käsitlemise protsessi toimivuse. Mõjus ja tõhus vaiete ja kaebuste käsitlemise protsess peegeldab kooli küpsuse taset ning on suunatud õpilaste ja vanemate rahulolu suurendamisele. Vaiete ja kaebuste käsitlemise protsessi kaudu saadav informatsioon viib õppe- ja kasvatustegevuse ja koolijuhtimise parendamiseni ning avatud ja reageerimisvõimelise koolikultuuri tekkimiseni. Võimaluse andmine õpilastele ja vanematele vaiete ja kaebuste esitamiseks suurendab õpilaste ja vanemate lojaalsust kooli suhtes ning suurendab heakskiitu koolis tehtavale tegevusele. Õpilaste ja vanemate lojaalsuse ja heakskiidu säilimine või suurenemine tagab kooli jätkusuutlikkuse. 

Kollegiaalse otsustusprotsessi tõhustamine

Järgneva kolme aasta jooksul püüame saavutada olukorra, kus kõik kooli töötajad osaledes kollegiaalses otsustusprotsessis, oskavad kasutada erinevaid probleemilahendamise meetodeid, mis võimaldavad saavutada otsustusprotsessis tulemusi ning kõik kollegiaalselt vastuvõetud otsused on kõigile üheselt arusaadavad ja otsused viidaks ellu otsustajate endi poolt. Täna ei saa olla rahul olukorraga, kus sageli kollegiaalses otsustusprotsessis on tulemuseni jõudmine ajamahukas ning vastuvõetud otsused on suunatud täitmisele kellegi teise poolt.
Eestvedamise põhimõtete järgimine muutuste elluviimisel

Pidevad muutused koolis, mis suurendavad organisatsiooni efektiivsust ja tagavad jätkusuutliku arengu, eeldavad teatud eestvedamise põhimõtteid järgivat juhtimissüsteemi. Muutuste elluviimine aga eeldab sisukat strateegilist planeerimist, toimivat teavitamise, nõustamise ja tagasisidestamise süsteemi.  Tänases muutuste keerises tunnetame selgelt, et vajame eestvedamise põhimõtteid järgivat juhtimissüsteemi, mis tagaks hästi kavandatud, korrektselt juhitud ja tagasisidestatud muudatused koolielus.
Personalijuhtimine

Töötajate professionaalse arengu toetamine

Personalijuhtimise valdkonnas on meie suurimaks väljakutseks olukord, kus iga töötaja oleks oma tasandil edukas, suhetes oleks selgus ning valitseks koolipere tunne. Täna võib koolis kohata töötajat, kes on veendunud, et kolmas isik saab tagada tema tööülesannete täitmise. Pürgime selles suunas, et kooli töötajaid ei tajutaks mitte töö ärategijatena vaid isikutena, kes on heatahtlikud, abivalmid ja toetavad, kellel on sära silmades, kes on sisemiselt motiveeritud ning adekvaatse enesehinnanguga. Õpetajatele soovime luua tingimused nende professionaalseks arenguks enesehindamissüsteemi rakendamise kaudu, et meie kooli õpetajaid tajutakse tulevikus ennast armastavate, õpilasi austavate õpetajatena, kes mõistavad enda funktsiooni õpetajana ning kelle sihiks on toetada õpilast tema arengus ning vanemat tema lapse arengu toetamisel. Mittepedagoogilise personali osas soovime saavutada olukorra, kus nad tunneksid ennast koolipere liikmetena ning nende töö- ja suhtlemiskultuur järgiksid põhimõtet – kasvatamine eeskuju kaudu.

Koostöö huvigruppidega

Õpilasesinduse muutumine oluliseks koolielu kujundavaks koostööpartneriks
Hoolekogu kujunemine pädevaks ja usaldusväärseks institutsiooniks 
Õppe ja kasvatuse valdkonnas teadlikult nõudlikke vanemate kujunemine nende toetamise ja nõustamise kaudu
Olulisi muudatusi soovime ka õpilasesinduse ja hoolekogu tegevuses ning suhetes vanematega. Lähiaastatel on suurenemas õpilasesinduse roll igapäevases koolielus, kuna põhikooli riikliku õppekava ja gümnaasiumi riikliku õppekava kohaselt tuleb kooliõppekava enne muutmist või kinnitamist esitada õpilasesindusele arvamuse saamiseks. Õpilasesinduse mõju suurendamise eelduseks on toimiv õpilasesindus. Kooli hoolekogu mõjususe saavutamise eelduseks on avatus ja avalikkussuhted erinevate sidusgruppidega, ning hoolekogu tegevuse kooskõlas olemine kehtiva õigusega. Samuti püüame järgnevate aastatega saavutada hoolekogu liikmete kompetentsuse hoolekogu toimingutes. Vanematega koostöö suurendamiseks püüame igal tasandil selles suunas, et toetada ja nõustada vanemaid nende püüdlustes täita eestkoste funktsiooni ning tagada neile vajalik informatsioon.

Kooli tegevuse tutvustamine avalikkussuhete kaudu
Strateegiliselt oluliseks peame ka avalikkussuhetele orienteerumist, mis täna on olnud liialt tagasihoidlik. Kool on sisult muutunud ja arenenud toimivaks ja jätkusuutlikuks organisatsiooniks, kuid avalikkussuhted on jäänud senini tahaplaanile.

Ressursside juhtimine

E-õppe keskkonna kasutamise võimaluste suurendamine igapäevases koolitöös
Senisest suurem tehnoloogiate kättesaadavus eeldab koolilt panustamist e-õppe kasutamise võimaluste suurendamisele igapäevases koolitöös. Erinevad e-õppe võimalused ja e-õppe võrgustik võimaldavad senisest paindlikumat õppe korraldamist ning aitavad kaasa paremate tingimuste loomisele erivajadustega ja koolist eemal olevate õpilastega. E-õppe keskkonnale üleminek laiendaks ka teadusandekate õpilaste arenguvõimalusi.
Üleminek koolisisesele paberivabale asjaajamisele
Ohutuse ja turvalisuse tagamine koolis ja territooriumil

Keskendumine kooli keskkonna parendamisele on võimaldanud meil määratleda kaks olulist strateegilist sihti ressursside juhtimise tegevusvaldkonnas, mille elluviimine on võimalik olemasolevate eelarveliste vahenditega. Selleks on esiteks üldine keskkonnahoid ja säästev hoiak, mis on mõjutanud meid määral, et oleme senisest enam mõtlemas ja panustamas koolisisesele paberivabale asjaajamisele. Teise sihina soovime saavutada enda tegevustega olukorra, kus koolis ja selle territooriumil oleks tagatud ohutus ja turvalisus sellisel määral, et erinevate juhtumite esinemine oleks ülimalt harv sündmus. Mõlemad strateegilised sihid toetavad meie jätkusuutlikku arengut.
Miljööväärtusliku koolikeskkonna kujundamine

Käesolevast arengukavast oleme välja jätnud eesmärgid, mis oleksid seotud miljööväärtusliku koolikeskkonna kujundamisega, kuna need eesmärgid eeldaksid eelarveväliseid täiendavaid rahalisi vahendeid. Näiteks vajaksid korrastamist liigirikas kooli aed, piiramata kooliterritoorium, täna enda funktsioone mittetäitev kooli staadion, korrastamata keldriruumid, millele on olemas projekt jms. Püüame anda endast kõik oleneva, et kunagi saavutada olukord, kus Narva Kreenholmi Gümnaasiumis õppivate õpilaste arengut ja kasvatuseesmärkide saavutamist toetab miljööväärtuslik koolikeskkond. Usume, et meie unistus miljööväärtuslikust õpi- ja kasvatuskeskkonnast saab kunagi tulevikus ka reaalselt teoks.

Õppe- ja kasvatusprotsess

Individuaalsust arvestav võimetekohane õpe

Õppe- ja kasvatustegevuses soovime kvalitatiivset muutust. Selleks rakendame pingutusi ning püüame praeguse olukorra muutmise kaudu jõuda tasemele, mis toetaks igat õpilast tema püüdlustes saavutada vajalik teadmine, oskus ja vilumus, mis võimaldaks õpilasel sujuvalt jätkata õpinguid järgneval haridustasemel. Individuaalsust arvestav võimetekohane õpe on meie märksõnaks järgneval kolmel aastal õppe- ja kasvatustegevuse valdkonnas.

Progümnaasiumis teadusandekuse toetamine

Kuigi Narva Kreenholmi Gümnaasiumis, kus põhikool ja gümnaasium tegutsevad ühe asutusena, on viimasel neljal õppeaastal olnud õpilaste arv stabiilne (2005/06  – 666; 2006/07 – 709; 2007/08 – 637; 2008/09 – 755; 2009/10 – 751) ja klassikomplektide arv on võrreldes 2005/06 õppeaastaga kasvanud 6 klassikomplekti võrra, on suurimaks väljakutseks gümnaasiumi kooliastme jätkusuutliku arengu tagamine olukorras, kus gümnaasiumiealiste õpilaste arv Narva linnas on pidevalt vähenev. Gümnaasiumiealiste õpilaste arvu vähenemine 30% võrra viimase nelja õppeaasta jooksul sunnib senisest enam tähelepanu pöörama progümnaasiumi kooliosa õppe kvaliteedile. Oleme seadnud endale oluliseks prioriteediks progümnaasiumis senisest enam teadusandekuse toetamise. Selleks, et saavutada kvalitatiivseid muutusi õppe- ja kasvatustegevuses oleme kavandanud muudatused ka kooli raamatukogu tegevuses ning õppekavavälises tegevuses.
Narva Kreenholmi Gümnaasiumi missioon ja arenguvisioon

Missioon

Aidata kaasa põhikooli õpilaste kasvamisele loovateks, mitmekülgseteks isiksusteks, kes suudavad ennast täisväärtuslikult teostada erinevates rollides ning valmistada gümnaasiumi õpilased ette toimimiseks erinevates eluvaldkondades.
Visioon

Oleme loonud põhikooli õpilastele eakohase, turvalise, positiivselt mõjuva ja arendava õpikeskkonna, mis toetab õpilaste õpihimu ja õpioskuste, eneserefleksiooni ja kriitilise mõtlemisvõime, teadmiste ja tahteliste omaduste arengut, loovat eneseväljendust ning sotsiaalse ja kultuurilise identiteedi kujunemist ning gümnaasiumi õpilastele õpikeskkonna, mis toetab isiksuse kujunemist, kes oleks loov, mitmekülgne, sotsiaalselt küps, usaldusväärne ning oma eesmärke teadvustav ja saavutada oskav isiksus.
Tegevuskava aastateks 2011 - 2013
Tegevuskava koostamise põhimõtted

Kooli arengukava on üks olulisi strateegilise juhtimise alusdokumente, mille tegevuskavas on kirjas prioriteetne sihiseade väljendatuna eesmärkides. Tegevuskavas kajastub see, millist strateegilisel tasemel kvalitatiivset muutust koolielus me soovime järgneva kolme aasta jooksul saavutada ning milliste meetmete ja tegevuste kaudu me kavatsema muutuse teostada. Tegevuskavas esitatud tegevused on suunatud mingi tulevikus toimiva pideva protsessi käivitamiseks.
Arengukava tegevuskava on koostatud tegevusvaldkonnapõhisena. Igas tegevusvaldkonnas on esitatud strateegilised eesmärgid ja nende saavutamiseks vajalikud meetmed, mille elluviimist korraldab vastutav isik. Strateegilised eesmärgid on koostatud sisehindamise tulemuste ja arenguvisiooni alusel ning väljendavad tegevusvaldkonnas taotletavat mõju, mille saavutamine on mõõdetav või hinnatav. Iga eesmärgi saavutamiseks on esitatud meetmed, mis on erinevate tegevuste kogumid strateegiliste eesmärkide saavutamiseks. Meetme selgituses kirjeldatakse kavandatavaid olulisemaid tegevusi.
Tegevuskavas kasutatavad mõisted

Eesmärgina käsitleme käesolevas arengukavas reaalset, teatud ajaks taotletavat mõõdetavat tulemust. Eesmärk tuleneb tegevusvaldkonna sisehindamise tulemuse analüüsist. Eesmärgi täitmine on mõõdetav ja väljendatud indikaatorina. Eesmärk on sõnastatud mõjupõhiselt ja selle täitmine on kooli pädevuses.
Indikaator on eesmärgi täitmist iseloomustav kvalitatiivne või kvantitatiivne näitaja. Indikaator on väljendatud ajas.
Meetmed on abinõude kogum eesmärgi saavutamiseks ja meetmetel tervikuna on määratud vastutaja. Meetmete rakendamine toob kaasa konkreetsed, mõõdetavad, asjakohased ja reaalselt saavutatavad tulemused. Meede on määratletud ja sõnastatud tegevuspõhiselt.
Tegevused on meetmete rakendamiseks kavandatavad olulisemad tegevused.
Teostamise tähtaeg määratleb ajaperioodi, kuna tegevus teostatakse.

Vastutav isik peab enda tegevuste ja erinevate isikute kaasamise kaudu tagama meetme saavutamise.

Tegevuskava struktuur

Tegevuskavas on esitatud viis tegevusvaldkonda. Igas valdkonnas on esitatud eesmärgid, indikaatorid, eesmärkide saavutamiseks suunatud meetmed, meetme elluviimist korraldav vastutav isik, tegevused meetme rakendamiseks ning tegevuse läbiviimise tähtaeg aastates, mis on esitatud sulgudes tegevuste järel. Käesoleva arengukava sisu koostamisel on arvestatud asjaoluga, et arengukava alusel koostatakse üldtööplaan, milles määratletakse kooli ühe õppeaasta tegevuskava vormistatuna alapunktidena vastavalt tegevusvaldkondadele ning igas alapunktis määratletakse ülesanded, tegevused, vastutajad ja tähtajad.
Tegevuskava tegevusvaldkonniti

1. tegevusvaldkond: eestvedamine ja juhtimine

Eesmärk 1.1. On loodud avatud ja reageerimisvõimeline koolikultuur, kus koolile esitatud vaided ja kaebused saavad kiirelt lahendatud.
Indikaator

Aastal 2013 on olukord, kus kõik koolile esitatud vaided ja kaebused lahendatakse haldusmenetluse korras õigusaktidega kehtestud tähtaja jooksul ning ühtegi vaideotsust ega kaebeotsust ei ole edasi kaevatud.

Meede 1.1.1.
Luuakse toimiv terviklik vaiete ja kaebuste käsitlemise süsteem.
Tegevused

1.1.1.1. Mõjusa ja tõhusa vaiete ja kaebuste käsitlemise protsessi planeerimine ja rakendamine. (2011)
1.1.1.2. Õpilaste ja vanemate teavitamine käsiraamatu kaudu vaiete ja kaebuste esitamise võimalustest ja tingimistest ning vaidemenetlusest. (2012)
1.1.1.3. Vaiete ja kaebuste käsitlemise protsessi auditi läbiviimine, selgitamaks välja vaiete ja kaebuste käsitlemise süsteemi toimivus. (2013)
Vastutav isik
Direktor

Eesmärk 1.2. Kõik kooli töötajad, osaledes kollegiaalses otsustusprotsessis, oskavad kasutada erinevaid probleemilahendamise meetodeid, mis võimaldavad saavutada otsustusprotsessis tulemusi ning kõik kollegiaalselt vastuvõetud otsused on kõigile üheselt arusaadavad ja otsused viiakse ellu otsustajate endi poolt.
Indikaator
Aastal 2013 on olukord, kus kõik kooli töötajad osalevad kollegiaalsete otsuste arutelus, kollegiaalsed otsused on avalikult kättesaadavad, kõigile asjassepuutuvatele isikutele üheselt mõistetavad ning kõik kollegiaalsed otsused toimivad.

Meede 1.2.1.
Luuakse koostöökultuur, kus kollegiaalsete otsuste vastuvõtmine toimub kollegiaalsel tasandil ja vastuvõetud otsused viiakse ellu otsustajate endi poolt.
Tegevused

1.2.1.1. Töötajatele tutvustatakse erinevaid probleemilahendamise meetodeid. (2011)
1.2.1.2. Probleemilahendamise meetodeid kasutatakse töörühmades otsustusprotsessis. (2012)
1.2.1.3. Töötajad, kes peavad võtma vastu ühise kollegiaalse otsuse, tulevad iseseisvalt kokku, kasutavad asjakohaseid probleemilahendamise meetodeid, arutavad ja võtavad vastu otsuse ning esitavad otsuse vormistatuna kooli juhtkonnale. Vastuvõetud otsused viiakse ellu otsustajate endi poolt. (2013)
Vastutav isik

Direktor

Eesmärk 1.3. Kõik kooli töötajad on avatud muudatustele, mis tulenevad kooli sisemisest või koolivälisest vajadusest ning on koheselt valmis leidma lahendusi tarvilike muudatuste elluviimiseks, toetades kooli strateegilist arengut igapäevatöö senisest tõhusamaks muutmise kaudu.
Indikaator

Aastal 2013 saavutatakse selline koolikultuur, kus muudatuste elluviimisega ei kaasne ühtegi koolipoolse otsuse vaidlustamist kooli töötajate poolt kooli üle teostavas järelevalve organis.
Meede 1.3.1

Muudatuste elluviimiseks arendatakse välja eestvedamise põhimõtteid järgiv juhtimissüsteem.
Tegevused

1.3.1.1. Koostatakse ja rakendatakse eestvedamise põhimõtteid järgiv strateegilise planeerimise süsteem. (2011)
1.3.1.2. Koostatakse ja rakendatakse töötajate teavitamise ja nõustamise süsteem. (2012)
1.3.1.3. Koostatakse ja rakendatakse töötajate tagasisidestamise süsteem. (2013)

Vastutav isik

Direktor

2. tegevusvaldkond: personalijuhtimine

Eesmärk 2.1. Iga töötaja on oma tasandil edukas, suhetes on selgus ning valitseb koolipere tunne. Iga töötaja tahab olla meie koolipere liige ning on veendunud, et kolmas isik ei saa tagada töötaja tegemistes tulemusi tema igapäevaste tööülesannete täitmise kaudu. Kooli töötajaid tajutakse mitte töö ärategijatena vaid isikutena, kes on heatahtlikud, abivalmid ja  toetavad, kellel on sära silmades, kes on sisemiselt motiveeritud ning adekvaatse enesehinnanguga.
Indikaator

2013 aastal läbiviidud töötajate, õpilaste ja vanemate küsitlused näitavad kasvavat trendi kolme aasta võrdluses.

Meede 2.1.1.
Pedagoogide professionaalse arengu toetamiseks rakendatakse kompetentsuspõhist arengu mudelit.
Tegevused
2.1.1.1. Pedagoogide kompetentsuspõhise arengumudeli väljatöötamine. (2011)
2.1.1.2. Arenguvestluste läbiviimise kaudu kompetentsuspõhise arengumudeli rakendamine. (2012 - 2013)
Vastutav isik

Direktori asetäitja õppe- ja kasvatustöö alal

Meede 2.1.2.

Kujundatakse meeskond, kus iga meeskonnaliige teab enda rolli koolis ning täidab igapäevaselt tööülesandeid iseseisvalt enda pädevuse raame.

Tegevused

2.1.2.1. Iga töötajaga räägitakse läbi tema tööülesanded, et saavutada olukord, kus iga töötaja mõistab üheselt enda tööülesandid ja seda millist töökultuuri temalt oodatakse. (2011)
2.1.2.2. Sellise töökeskkonna loomine, kus töötajad täidavad tööülesandeid kooskõlas kooli üldtunnustatud väärtustega. (2012)
2.1.2.3. Sellise töökeskkonna loomine, kus töötajad täidavad tööülesandeid omavahelises lõimingus. (2013)
Vastutav isik

Direktor

Eesmärk 2.2. Loodud on tingimused õpetaja järjepidevaks professionaalseks arenguks. Koolis töötavad ennast armastavad, õpilasi austavad õpetajad, kes mõistavad enda funktsiooni õpetajana ning kelle sihiks on toetada õpilast tema arengus ning vanemat tema lapse arengu toetamisel.
Indikaator

Aastaks 2013 vastavad kõik õpetajad nende ametikohale esitatavatele nõuetele, täiendkoolituse võimaldamine toimub kooskõlas arengukava eesmärkidega, kõik pedagoogid kavandavad enda professionaalset arengut tuginedes enesehindamisele.

Meede 2.2.1.

Täienduskoolituse võimaldamisel lähtutakse kooli arengukavas määratletud eesmärkidest ning pedagoogide enesehindamise tulemustest, kus pedagoogid analüüsivad enda töö tulemuslikkust ja kavandavad enda professionaalset arengut.
Tegevused

2.2.1.1. Täienduskoolitusel osalemise ja tulemuslikkuse analüüsimise metoodika ajakohastamine. (2011)
2.2.1.2. Pedagoogide enesehindamise süsteemi ajakohastamine. (2012)
2.2.1.3. Koolituspoliitika ajakohastamine. (2013)
Vastutav isik

Direktor

Eesmärk 2.3. Mittepedagoogilise personali töökultuur põhineb lähenemisviisil – kasvatamine eeskuju kaudu. Mittepedagoogiline personal tunnetab ennast koolipere täisväärtusliku liikmena ja kaasatuna kooli arengusse.
Indikaator

2013 aastal võrreldes 2011 aastaga on suurenenud õpilaste ja vanemate mittepedagoogilise personaliga rahulolu määr, muutunud on mittepedagoogilise personali töökultuur ja õpilaste ning vanemate suhtumine mittepedagoogilisse personali.

Meede 2.3.1.

Suhtlemiskultuur viiakse vastavusse kasvatuslike põhiväärtustega.

Tegevused
2.3.1.1. Mittepedagoogilise personali jaoks töö- ja suhtlemisväärtusi kirjeldavate juhendite koostamine ning nende abil kasvatuslike põhiväärtuste viimine mittepedagoogilise personalini. (2011)
2.3.1.2. Suhtlemistehnikate omandamine mittepedagoogilise personali poolt. (2012)
2.3.1.3. Sellise töö- ja suhtlemiskultuuri kasutusele võtmine, mis vastab kasvatuslikele põhiväärtustele. (2013)
Vastutav isik

Direktori asetäitja majanduse alal

Meede 2.3.2.
Mittepedagoogilise personali informeerimine koolis toimuvast ning kaasamine kooli arengusse.

Tegevused

2.3.2.1. Mittepedagoogilise personali lõimimiseks kooliperre vajalike tegevuste kavandamine. (2011)
2.3.2.2. Personalipoliitika loomine mittepedagoogilise personali kaasamiskultuuri kujundamiseks. (2012)
2.3.2.3. Mittepedagoogilise personali mittemateriaalse tunnustussüsteemi rakendamine. (2013)
Vastutav isik

Direktor

3. tegevusvaldkond: koostöö huvigruppidega

Eesmärk 3.1. Koolis on toimiv õpilasesindus, kes koostöös direktoriga toetab õpilaste tegevust ja nende arengut.

Indikaator

Aastal 2013 on saavutatud olukord, kus õpilasesinduse otsused on viidud toimivuse tasandile, õpilasesinduselt laekuvate ettepanekute arv on suurenenud võrreldes 2011 aastaga. Õpilasesindus on esindatud aktiivselt kõikides erinevates kooli strateegilist arengut mõjutavates töörühmades ning avaldavad enda arvamust.

Meede 3.1.1.

Teadmiste edastamine õpilasomavalitsuse liikmetele õpilaste õigustest ja kohustustest ning õigusest valida õpilasesindus ja olla valitud õpilasesinduse liikmeks.

Tegevused

3.1.1.1. Õpilasomavalitsuse liikmete õiguste ja kohustuste tutvustamiseks vajaliku e-keskkonna (veebilehe) loomine. (2011)

Vastutav isik

Direktor

Meede 3.1.2.
Teadmiste edastamine õpilasesinduse kõikidele liikmetele õpilasesinduse tegevust puudutavatest menetlustoimingutest ja demokraatia põhimõtetest.

Tegevused

3.1.2.1. Õpilasesinduse tegevuseks vajaliku koosviibimise paiga sisustamine ja õpilasesinduse tegevuse käsiraamatu koostamine. (2011)

3.1.2.2. Regulaarselt ilmuva õpilasesinduse uudiskirja loomine. (2012)

3.1.2.3. Õpilasesinduse liikmete valimise läbiviimine demokraatliku valimismudeli põhjal. (2013)

Vastutav isik

Direktor

Eesmärk 3.2. Hoolekogu tegevus toetub osapoolte kaasatusele ja kehtiva õigusega kooskõlas olevale haldusmenetlusele.
Indikaator

2013 aastal on olukord, kus hoolekogu on esindatud aktiivselt kõikides erinevates kooli strateegilist arengut mõjutavates töörühmades. Hoolekogu on kaasanud enda istungitele arutatavate otsustega vahetult seotud sidusgruppide esindajaid. Hoolekogu liikmed ei puudu koosolekutelt. Hoolekogu otsused on motiveeritud. Hoolekogu on saavutanud hoolekogu õppeaasta tööplaanis püstitatud eesmärgid.
Meede 3.2.1.

Selgitatakse erinevatele hoolekogu sidusgruppidele hoolekogu põhifunktsioone õppe- ja kasvatustegevuseks paremate tingimuste loomisele kaasaitamises.
Tegevused

3.2.1.1. Hoolekogus arutatavate otsustega vahetult seotud sidusgruppide kaasamissüsteemi loomine ja rakendamine. (2011)

3.2.1.2. Hoolekogu esindaja osalemine kõikides erinevates kooli strateegilist arengut mõjutavates töörühmades. (2012)
3.2.1.3. Perioodiliselt ilmuva hoolekogu uudiskirja loomine. (2013)

Vastutav isik

Hoolekogu esimees

Meede 3.2.2.
Hoolekogu tegevus viiakse kooskõlla kehtiva õigusega kooskõlas oleva haldusmenetlusega.

Tegevused

3.2.2.1. Hoolekogu liikmete nõustamissüsteemi loomine ja rakendamine selleks, et hoolekogu liikmed omaksid teadmisi hoolekogu tegevust puudutavatest menetlustoimingutest ning hoolekogu menetlustoimingud oleksid kooskõlas kehtiva õigusega. (2011)
3.2.2.2. Käsiraamatu koostamine hoolekogu liikmetele ning kirjeldatud põhimõtete ja tegevusjuhiste rakendamine hoolekogu igapäevategevuses. (2012) 
Vastutav isik

Hoolekogu esimees

Eesmärk 3.3. Kool on vanemate aktiivne toetaja, nõustab vanemaid ning tagab vanemate informeerituse koolis toimuvast.
Indikaator

2013 aastal läbiviidud vanemate rahulolu küsitlused näitavad, et vanematele vajalik informatsioon on piisav ja kättesaadav, vanemad teavad kelle poole pöörduda enda õiguste kaitseks või nõustamise saamiseks, vanemad tunnevad end koolipere liikmetena ja kooli tajutakse kui partnerit nende lapse arengu toetamise protsessis.
Meede 3.3.1.

Vanemate informeerimine koolis toimuvast ning vanemate õigusalase pädevuse kujundamine, mis võimaldab vanemal senisest toimivamalt täita eestkoste funktsiooni.
Tegevused

3.3.1.1. Regulaarselt ilmuva uudiskirja loomine. (2011)

3.3.1.2. Piisava e-võrgustiku loomine vanematele kooliga suhtlemiseks ja koolilt informatsiooni saamiseks. (2012)

3.3.1.3. Vanemate nõustamisvõrgustiku loomine ja rakendamine. (2013)
Vastutav isik

Direktor

Eesmärk 3.4. Kool on avalikkuses tuntud nii institutsionaalselt kui ka seal töötavate isikute kaudu.
Indikaator

Kolme aasta võrdluses on kooli retseptsioon meedias suurenenud 10%-i.

Meede 3.4.1.

Koolis töötavate isikute tegevuste ja saavutuste esitamine avalikkusele ning kooli kui organisatsiooni presenteerimine laiemale avalikkusele.

Tegevused

3.4.1.1. Avalikkussuhete hetkeolukorra analüütilise kokkuvõtte koostamise. (2011)

3.4.1.2. Turundusstrateegia väljatöötamine ja rakendamine. (2012)

3.4.1.3. Kooli mainekujundusaksessuaaride väljatöötamine ja kasutuselevõtmine. (2013)

Vastutav isik

Direktor

4. tegevusvaldkond: ressursside juhtimine

Eesmärk 4.1. Koolis on toimiv e-õppe võrgustik.
Indikaator

2013 aastal 80% õpilastest kasutab aktiivselt e-õppe võimalusi.

Meede 4.1.1.

Luuakse e-õppe keskkondadel toimiv e-õppe võrgustik.

Tegevused
4.1.1.1. E-õppe keskkondade loomine.  (2011)
4.1.1.2. E-õppe materjalide koostamine. (2012)
4.1.1.3. Toimiva e-õppe võrgustiku loomine. (2013)
Vastutav isik

Direktori asetäitja õppe- ja kasvatustöö alal

Eesmärk 4.2. Koolis on kogu sisemine asjaajamine paberivaba.

Indikaator

2013 aastal on kogu koolisisene asjaajamine paberivaba.

Meede 4.2.1.

Paberivabaks asjaajamiseks vajalike e-rakenduste kasutuselevõtt ja testimine.

Tegevused

4.2.1.1. Kooli asjaajamise ajakohastamine. (2011)

4.2.1.2. E-vormide väljatöötamine ja kasutuselevõtmine. (2012)

4.2.1.3. Paberivabaks asjaajamiseks vajalike e-rakenduste kasutuselevõtt ja testperioodi läbiviimine. (2013)

Vastutav isik

Sekretär

Eesmärk 4.3. Koolis on riskianalüüsile tuginev ohutu ja turvaline keskkond.

Indikaator

2013 aastaks on koolis ja selle territooriumil ohutus ja turvalisus viidud minimaalse juhtumite määrani ning üksikute juhtumite esinemise korral on rakendatud meetmeid vältimaks analoogsete juhtumite kordumist tulevikus.

Meede 4.3.1.

Juhtumipõhise analüüsimeetodi rakendamine ohutu ja turvalise keskkonna saavutamiseks.

Tegevused

4.3.1.1. Juhtumipõhise analüüsi läbiviimise juhendi koostamine. (2011)
4.3.1.2. Juhtumipõhise analüüsi läbiviimise meetodi kasutusele võtmine. (2012)
4.3.1.3. Juhtumipõhise analüüsi läbiviimise meetodi kasutamisel ilmnenud kitsaskohtade kõrvaldamine. (2013)
Vastutav isik

Direktori asetäitja majanduse alal

Meede 4.3.2.

Füüsilise õpikeskkonna viimine vastavusse  põhikooli riiklikus õppekavas ja gümnaasiumi riiklikus õppekavas füüsilisele õpikeskkonnale kehtestatud nõuetega.

Tegevused

4.3.2.1. Tegeliku õpikeskkonna võrdlemine koolile kehtestatud nõuetega. (2011)

4.3.2.2. Füüsilise õpikeskkonna vastavusse viimine riiklikes õppekavades kehtestatud füüsilisele keskkonnale esitatud nõuetega. (2012 – 2013)

Vastutav isik

Direktori asetäitja majanduse alal

5. tegevusvaldkond: õppe- ja kasvatusprotsess
Eesmärk 5.1. Toetatakse kõigi kooli vastu võetud õpilaste arengut ja kindlustatakse neile normaalne kasvukeskkond selliste õpiväljundite saavutamiseks, mis võimaldab sujuva ülemineku  järgnevale haridustasemele.

Indikaator
Aastaks 2013 on olukord, kus kooli vastuvõetud õpilastest enne kooli lõpetamist asub õppima teise õppeasutusse mitte rohkem kui 2% õpilaste koguarvust ning kõik kooli lõpetajad omavad õpiväljundeid sujuvaks üleminekuks järgnevale haridustasemele.

Meede 5.1.1.

Tõhusa koolisisese tugivõrgustiku ja õpinõustamise süsteemi loomine, toetamaks nii õpilasi kui ka nende vanemaid, et nad saaksid lapse arengut asjatundlikult toetada.

Tegevused

5.1.1.1. Tugivõrgustiku ja õpinõustamise kontseptsiooni koostamine. (2011)
5.1.1.2. Tegevusjuhiste väljatöötamine nõustajatele. (2012)
5.1.1.3. Õpinõustamise kättesaadavuse tagamine tugivõrgustiku toimimise kaudu. (2013)
Vastutav isik

Direktori asetäitja õppe- ja kasvatustöö alal

Eesmärk 5.2. Õppijatele on loodud võimalused individuaalsust arvestavaks võimetekohaseks õppeks.

Indikaator
Puudulike veerandihinnetega õpilaste koguarv väheneb 2013 aastaks 0,4%-ni.
2013. aastal on uurimuslikus tegevuses hõivatud kõik teadusandekad õpilased ning nendest vähemalt 2% on ära märkimist leidnud vabariiklikul tasemel või saavutanud märkimisväärseid kohti konkurssidel või olümpiaadidel.
Meede 5.2.1.

Tõhustatakse hariduslike erivajadustega õpilaste üle peetavat seiret, tugi- ja toetussüsteemide rakendamist.

Tegevused

5.2.1.1. Hariduslike erivajadustega õpilastele rakendatavate tugisüsteemide mõjuanalüüsi läbiviimine. (2011)
5.2.1.2. Tugisüsteemide tõhustamine. (2012)
5.2.1.3. Diferentseeritud õpetamismeetodite ja virtuaalse õpikeskkonna (e-õppe võimaluste) tõhusa rakendamise kaudu võimaluste loomine individuaalsust arvestavaks võimetekohaseks õppeks. (2013)
Vastutav isik

Direktori asetäitja õppe- ja kasvatustöö alal

Meede 5.2.2.

Toetatakse andekate õpilaste arenguvõimalusi võimalusega rakendada andekust õppekavavälises tegevuses.

Tegevused

5.2.2.1. Andekate õpilaste juhendamise kontseptsiooni väljatöötamine. (2011)
5.2.2.2. Õppekavaväliste võimaluste kontseptsiooni loomine, selleks, et võimaldada  andekatele kogemuste saamine ja enda andekuse taseme võrdlemine teiste andekatega. (2012)
5.2.2.3. Õpilaskonverentside traditsiooni loomine, selleks, et õpilased saaksid enda uurimusliku tegevuse tulemusi esitada. (2013)
Vastutav isik

Huvijuht

Eesmärk 5.3. Eesti keelest erineva emakeelega põhikooli ja gümnaasiumi lõpetaja eesti keele oskus võimaldab sujuvamat üleminekut järgmisele haridustasemele.
Indikaator

Aastal 2013 sooritavad põhikooli lõpetajad eesti keele lõpueksami tasemel B2 ja gümnaasiumi lõpetajad tasemel C1 ning saavutavad lõpueksami keskmiseks tulemuseks 70 punkti.

Meede 5.3.1.
Tõhustatakse eesti keele õpetamist.
Tegevused

5.3.1.1. Eesti keele õpetamise tõhustamine põhikoolis ja gümnaasiumis. (2011 - 2013)
5.3.1.2. Eesti keeles õpetatavate ainete õpetamise tõhustamine gümnaasiumis. (2011 - 2013)
Vastutav isik

Direktori asetäitja õppe- ja kasvatustöö alal

Eesmärk 5.4. Koolis on teadusandekuse arengul põhinev ja toimiv progümnaasium.

Indikaator

2013 aastal tagab täiendav vastuvõtt progümnaasiumisse teadusandekate õpilaste arvu suurenemise 2% võrra.
Meede 5.4.1.
Tõhustatakse õpetamist progümnaasiumis (III kooliastmes).

Tegevused

5.4.1.1. Õpetamise taseme muutmine määrani, mis võimaldab valmisoleku 7. klassi täiendavaks õpilaste vastuvõtuks. (2011)
5.4.1.2. Õpilaste täiendava vastuvõtu alustamine 7. klassi. (2012)
5.4.1.3. III kooliastmes teadusandekuse arengu toetamise kontseptsiooni rakendamine õppe- ja kasvatustegevuses. (2013)

Vastutav isik

Direktori asetäitja õppe- ja kasvatustöö alal

Eesmärk 5.5. Kooli õppe- ja kasvatustegevus vastab põhikooli riiklikus õppekavas ja gümnaasiumi riiklikus õppekavas esitatud õppe- ja kasvatustegevusele. Gümnaasiumis toimuv õpe põhineb kooli valitud õppesuundadel.
Indikaator

2013 aastal toimuv õppe- ja kasvatustegevus on täielikus vastavuses uutes riiklikes õppekavades sätestatuga ning saavutatud on õigusaktidega kehtestatud nõuded.
Meede 5.5.1.
Tegelik õppe- ja kasvatustegevus viiakse vastavusse uutes riiklikes õppekavades õppe- ja kasvatustegevusele seatud tingimustega.

Tegevused

5.5.1. Kooli õppekava koostamine ja õppe alustamine uue õppekava järgi. (2011)

5.5.2. Õppe- ja kasvatustegevuse vastavusse viimine riiklikes õppekavades sätestatud alusväärtuste, õppe- ja kasvatuseesmärkide ning õppimise käsitlusega. (2012 - 2013)

Vastutav isik

Direktori asetäitja õppe- ja kasvatustöö alal

Meede 5.5.2.

Kooli õppekava rakendamist toetatakse vajalike koolitustega.

Tegevused

5.5.2.1. Õpetajate ja koolimeeskonna koolitamine uuendatud õppekavade rakendamiseks. (2011 – 2013)

Vastutav isik

Direktori asetäitja õppe- ja kasvatustöö alal

Meede 5.5.3.

Gümnaasiumis arendatakse välja õppesuunad.

Tegevused

5.5.3.1. 2010 aastal määratletud ja kirjeldatud õppesuundade väljaarendamine ja rakendamine õppe- ja kasvatustegevuses. (2011)
Vastutav isik

Direktori asetäitja õppe- ja kasvatustöö alal

Eesmärk 5.6. Kooli raamatukogu on õpilase iseseisva õpitöö oskuste ja lugemishuvi arendaja. Raamatukogus olevad õppevahendid loovad võimalused iseseisvaks diferentseeritud õppeks.
Indikaator

Raamatukogu statistika näitab, et 2013 aastal võrreldes 2011 aastaga on raamatukogu teatmeteenuse nõutavus suurenenud 25%-i ja raamatukogule esitatavate infopäringute arv on suurenenud 50%-i.

Meede 5.6.1.

Raamatukogus pakutakse teatme- ja infoteenindust.

Tegevused

5.6.1.1. Raamatukogu tegevusest, teatme- ja infoteeninduse korraldusest, õpilaste, töötajate ja vanemate teavitussüsteemi loomine ja rakendamine. (2011)
5.6.1.2. Infosüsteemi rakendamine teatme- ja infoteeninduses. (2012)
5.6.1.3. Õpilastele suunatud, raamatukoguhoidja poolt läbiviidava, õppetegevuse rakendamine iseseisva õpitöö oskuste ja lugemishuvi arendamiseks. (2013)
Vastutav isik

Raamatukoguhoidja

Eesmärk 5.7. Õppijatele on loodud võimalused õppekavaväliseks võimetekohaseks arenguks.

Indikaator

2013 aastal osaleb 80% õpilastest erinevates õppekavavälistes tegevustes.

Meede 5.7.1.

Toetatakse õpilaste arenguvõimalusi erinevate õppekavaväliste tegevuste kaudu.

Tegevused

5.2.2.1. Õppekavaväliste võimaluste esitlemise süsteemi väljatöötamine ja rakendamine. (2011)

5.2.2.2. Õppekavavälises tegevuses osalevate õpilaste nõustamiskontseptsiooni väljatöötamine ja rakendamine. (2012)

5.2.2.3. Õppekavaväliseks tegevuseks vajaliku ristkasutusega infobaasi loomine. (2013)

Vastutav isik

Huvijuht

Eesti õppekeelele üleminekuks vajalikud ja võimalikud meetmed gümnaasiumi kooliastmel
Eestikeelsele õppele üleminek lõppeb õppeaastal 2010/2011, kus 10. klassi astujatele õpetatakse gümnaasiumiastmel eesti keeles vähemalt eesti kirjanduse üht kursust, ühiskonnaõpetuse kaht kursust, muusika kolme kursust ja Eesti ajaloo kaht kursust.

2011/2012. õppeaastal ja sellele järgnevatel õppeaastatel tagab kool gümnaasiumiastme õppekavas eestikeelse õppe vähemalt 57 kursuse ulatuses, mis moodustab 60% gümnaasiumiastmele kehtestatud väikseimast lubatud õppemahust. Kõik eesti keeles õpetavad õpetajad omavad eesti keele oskust vähemalt C1 tasemel.

Eesmärk 6.1. Gümnaasiumi kooliaste on läinud üle eestikeelsele õppele alates õppeaastast 2011/2012.

Indikaator

Gümnaasiumi kooliaste on tähtaegselt läinud üle eestikeelsele õppele. 2011/2012. õppeaastaks õpetatakse gümnaasiumiastmes vähemalt 57 eestikeelset kursust, mis moodustab 60% riiklikus õppekavas kehtestatud gümnaasiumiastme kursuste kohustuslikust mahust. 

Meede 6.1.1.
Korrigeeritakse gümnaasiumiastme kooliõppekava.
Tegevused

6.1.1.1. Kooliõppekava muutmine ja muudatuste kinnitamine direktori käskkirjaga. (kuni 31. august 2011).
Arengukava maksumuse prognoos

Arengukava tegevuskava on koostatud eeldusel, et kõik tegevused oleksid teostatavad ning tulemused saavutatavad olemasolevate eelarveliste vahenditega ning kooli areng tagatakse igapäevase senisest tõhusama tööülesannete täitmise kaudu.

Täiendavaid rahalisi vahendeid seoses arengukava eesmärkide saavutamisega taotletakse igal aastal eelarve koostamise kaudu. Täiendavad rahalised vahendid on vajalikud ja seotud uue põhikooli ja gümnaasiumi riikliku õppekava rakendamisega (meede 4.3.2.). Riiklikes õppekavades on sätestatud nõuded kooli füüsilisele keskkonnale, mis eeldavad täiendavaid vahendeid, et viia tegelik füüsiline õpikeskkond kooskõlla õigusaktides sätestatuga. Konkreetne investeeringu kava aastani 2013 koostatakse direktori poolt eraldi taotlusena. Vajaminev summa selgub siis, kui on tehtud kindlaks, mis osas on kooli praegune ja õigusaktidega nõutav füüsiline keskkond vastuolus. Täiendavad rahalised vahendid on koolile vajalikud määral, mis võimaldavad etapiviisiliselt viia füüsiline keskkond vastavusse riiklikus õppekavas kehtestatud nõudmistega 2013 aastaks.
Arengukava uuendamise kord
Arengukava on üldtööplaani koostamise aluseks. Üldtööplaanis täpsustatakse tegevused arengukava tegevuskava elluviimiseks üheks õppeaastaks. Iga õppeaasta lõpul koostatakse üldtööplaani põhjal õppeaasta analüütiline kokkuvõte, mis kajastab arengukava tegevusekava elluviimise hetkeseisu. Analüütilise kokkuvõtte alusel vaadatakse üle kooli arengukava tegevuskava ning vajadusel ajakohastatakse. Tegevuskava ajakohastamine ajavahemikul 2011 - 2013, kui see ei too kaasa muutusi arengukavas esitatud eesmärkides, toimub direktori poolt kooskõlastatult hoolekogu ja õppenõukoguga. Kui arengukavas 2011 – 2013 ajakohastatakse arengukava tegevuskavas esitatud eesmärke, siis on vajalik arengukava kinnitanud organi, kelleks on Narva Linnavalitsus, kooskõlastus muudatuste tegemiseks kooli arengukavas.

Aastal 2013 koostatakse sisehindamise aruanne, mis on uue arengukava tegevuskava koostamise aluseks. Sisehindamisel leitud parendusvaldkonnad on eelduseks uute eesmärkide sõnastamisel ning meetmete ja tegevuste kavandamisel aastateks 2014 – 2017.
Uuenenud tegevuskavaga arengukava aastateks 2014 – 2017, mis on eelnevalt läbi arutatud ja heaks kiidetud õppenõukogus ja hoolekogus, esitatakse kinnitamiseks Narva Linnavalitsusele vastavalt linnavalitsuse kehtestatud arengukava kinnitamise korrale.

